'যুক্তরাষ্ট্রের নতুন ঘোষণায় চিন্তিত ব্যবসায়ীরা'
মানবজমিনের শিরোনাম 'যুক্তরাষ্ট্রের নতুন ঘোষণায় চিন্তিত ব্যবসায়ীরা'। প্রতিবেদনে বলা হচ্ছে, দীর্ঘদিন ধরে চলমান ডলার সংকট সাম্প্রতিক সময়ে আরও তীব্র আকার ধারণ করেছে। সংকট সমাধানে বাংলাদেশ ব্যাংক ডলার বিক্রি করলে রিজার্ভের মজুতে টান পড়ে। তা সামাল দিতে গত অর্থবছরের শুরু থেকে আমদানিতে কড়াকড়ি আরোপ করে সরকার।
বিভিন্ন পণ্যের এলসি খোলা নিয়ন্ত্রণ করা হয়। এতে আমদানিতে তাৎক্ষণিক এর প্রভাব দেখা না গেলেও গত বছরের অক্টোবর থেকে প্রবৃদ্ধি ঋণাত্মক হয়ে পড়ে। এরপর থেকে ক্রমাগতভাবে কমছে এলসি খোলার প্রবৃদ্ধি।
ফলে শিল্পের মূলধনী যন্ত্রপাতিসহ নিত্যপণ্য আমদানি হ্রাস পাওয়ায় দেশে পণ্যের দামও হু হু করে বেড়েই চলেছে। এ ছাড়া এলসি খুলতে না পারায় দেশের বিভিন্ন বন্দর দিয়েও আমদানি-বাণিজ্য কমে গেছে। বিশ্বজুড়ে শ্রম অধিকার নিশ্চিতে যুক্তরাষ্ট্রের নতুন নীতি ঘোষণায় চিন্তিত ব্যবসায়ীরা। বিশেষ করে পোশাক খাতের ব্যবসায়ীদের মাঝে উদ্বেগ দেখা দিয়েছে।
'আড়াইশ আসনে প্রস্তুতি আওয়ামী লীগের' দৈনিক যুগান্তরের শিরোনাম। খবরে বলা হচ্ছে, আওয়ামী লীগ জাতীয় সংসদের আড়াইশ আসনে এককভাবে প্রস্তুতি নিচ্ছে। দলটি বাকি ৫০ আসন ১৪ দলীয় জোটের শরিক ও সমমনা মিত্রদের ছেড়ে দিতে চায়।
তবে প্রয়োজন হলে ৬০ আসন ছাড়তেও প্রস্তুত অথবা সমঝোতার বাইরে কিছু আসন উন্মুক্ত রাখবে আওয়ামী লীগ। সেই লক্ষ্যে অনানুষ্ঠানিক শুরু হয়েছে।
বিএনপি নির্বাচনে আসবে না ধরে নিয়েই আসন বণ্টন ও উন্মুক্ত রাখার পরিকল্পনা করছে আওয়ামী লীগ। নাম প্রকাশে অনিচ্ছুক আওয়ামী লীগ ও সরকারের একাধিক নীতিনির্ধারক এই তথ্য জানিয়েছেন ।
বর্তমানে সংসদে আওয়ামী লীগের শরিক ১৪ দল থেকে নির্বাচিত আটজন জনপ্রতিনিধি রয়েছেন। এর মধ্যে ওয়ার্কার্স পার্টির ৩, জাসদের ৩, তরিকত ফেডারেশন ১ ও বাংলাদেশ জাতীয় পার্টি-জেপির ১ জন। এছাড়া ২ জন সংসদ সদস্য রয়েছেন আওয়ামী লীগের রাজনৈতিক মিত্র বিকল্পধারা বাংলাদেশের।
প্রথম আলোর প্রধান শিরোনাম 'পুলিশ ও প্রশাসনে রদবদল হচ্ছে না'। খবরে বলা হচ্ছে, জাতীয় সংসদ নির্বাচনের আগে পুলিশ ও প্রশাসনে মাঠপর্যায়ে রদবদল আনতে কোনো উদ্যোগ নেবে না নির্বাচন কমিশন (ইসি)। নির্বাচনের আগে মাঠপর্যায়ে পুলিশ ও জনপ্রশাসনে সরকার যেভাবে নিয়োগ দিয়েছিল, সেটা ঠিক রেখেই নির্বাচন করতে যাচ্ছে সাংবিধানিক এই সংস্থা।
ইসি মনে করছে, পুলিশ ও প্রশাসনে এখন বড় ধরনের রদবদল করতে গেলে বিশৃঙ্খলা তৈরি হলে পারে। তবে নির্বাচনকালে কোথাও কোনো কর্মকর্তা বিরুদ্ধে অভিযোগ উঠলে সেখানে ব্যবস্থা নেওয়া বা রদবদল করার বিষয়টি কমিশন দেখবে। এখন পর্যন্ত এটাই নির্বাচন কমিশনের অবস্থান বলে সংশ্লিষ্ট সূত্র থেকে জানা গেছে।
জাতীয় সংসদ নির্বাচনে গুরুত্বপূর্ণ ভূমিকায় থাকেন পুলিশ ও প্রশাসনের মাঠপর্যায়ের কর্মকর্তারা। বিশেষ করে জেলা প্রশাসক বা ডিসিরা রিটার্নিং কর্মকর্তা এবং ইউএনওরা সহকারী রিটার্নিং কর্মকর্তা হিসেবে দায়িত্ব পালন করেন।
কালের কণ্ঠের শিরোনাম 'সরকারের সঙ্গে আলোচনা চায় জাতীয় পার্টি'। পত্রিকাটি বলছে, মনোনয়নপত্র দাখিলের আগেই আওয়ামী লীগের সঙ্গে আসন বণ্টনসহ কয়েকটি বিষয়ে ঐকমত্যে পৌঁছাতে চায় জাতীয় পার্টি (জাপা)। এ জন্য প্রধানমন্ত্রী শেখ হাসিনার সঙ্গে সাক্ষাতের আগ্রহ দেখাচ্ছেন জাপা চেয়ারম্যান জি এম কাদের।
জাতীয় পার্টির একাধিক দায়িত্বশীল সূত্র জানিয়েছে, নির্বাচনের সব প্রস্তুতি নিয়ে রাখছে দলটি। আজ সোমবার ও মঙ্গলবার দুই দিন মনোনয়ন ফরম বিক্রি করা হবে। তবে আসন বণ্টনসহ কয়েকটি বিষয়ে সুরাহা না হওয়ায় এখনো ভোটে যাওয়ার ঘোষণা দেয়নি জাপা।
নির্বাচনের বিষয়ে জি এম কাদের কোনো সিদ্ধান্ত না জানালেও জাতীয় পার্টির প্রধান পৃষ্ঠপোষক ও সংসদে বিরোধীদলীয় নেতা রওশন এরশাদ সংবিধান অনুযায়ী যথাসময়ে নির্বাচন অনুষ্ঠানের পক্ষে মত দিয়েছেন।
গতকাল রাষ্ট্রপতি মো. সাহাবুদ্দিনের সঙ্গে সাক্ষাৎ করেও রওশন এরশাদ এ কথা বলেন। একই সঙ্গে নির্বাচনের পুনঃ তফসিলের অনুরোধও করেন তিনি।
দৈনিক সমকালের প্রধান শিরোনাম 'রাজনৈতিক হয়রানির দায় নেবে না নির্বাচন কমিশন'। পত্রিকাটি বলছে, নির্বাচন বর্জনকারী কোনো নিবন্ধিত রাজনৈতিক দল হয়রানির মুখোমুখি হলে এর দায় নেবে না নির্বাচন কমিশন (ইসি)। তফসিল ঘোষণার পর বিরোধী জোটের দেশের বিভিন্ন স্থানে সৃষ্ট সহিংসতা ঠেকাতে শক্তি প্রয়োগেই সমাধান দেখছে সাংবিধানিক এই সংস্থা।
তবে সমঝোতার ভিত্তিতে ঘোষিত তফসিল রদবদলে আপত্তি নেই ইসি কর্তাদের। সে ক্ষেত্রে সর্বোচ্চ ১৫ জানুয়ারি পর্যন্ত ভোট গ্রহণ পরিকল্পনা রয়েছে তাদের। তবে এরপরে হলে সংবিধানের সময়ের মধ্যে নির্বাচন শেষ করা কঠিন হয়ে পড়বে বলে মনে করছেন তারা।
ইসির দায়িত্বশীলরা মনে করছেন, ২৯ জানুয়ারির আগেই পরবর্তী সংসদের নির্বাচিতদের নামের গেজেট প্রকাশ করতে হবে। সাংবিধানিকভাবে ২০২৪ সালের ২৯ জানুয়ারির আগের ৯০ দিনের মধ্যে করতে হবে নির্বাচন।
'হরতালের প্রথম দিনে বিক্ষিপ্ত সংঘর্ষ' দৈনিক নয়াদিগন্তের শিরোনাম। খবরে বলা হচ্ছে, বিএনপি ও জামায়াতে ইসলামীসহ সমমনা দল ও জোটের ডাকা টানা ৪৮ ঘণ্টা হরতালের প্রথমদিন রোববার দেশের বিভিন্ন স্থানে বিক্ষিপ্ত সংঘর্ষ, পুলিশের সাথে হরতালকারীদের ধাওয়া-পাল্টাধাওয়া, ট্রেনের বগি ও বাসে অগ্নিসংযোগের ঘটনা ঘটেছে।
হরতালকে কেন্দ্র করে শনিবার দিবাগত রাত সোয়া একটার দিকে জামালপুরের সরিষাবাড়ী রেলস্টেশনে থেমে থাকা যমুনা এক্সপ্রেস ট্রেনের দু’টি বগিতে আগুন দিয়েছে দুর্বৃত্তরা।
সুনামগঞ্জে পুলিশ ও বিএনপি নেতাকর্মীদের মধ্যে ব্যাপক সংঘর্ষ হয়েছে। পরিস্থিতি নিয়ন্ত্রণে আনতে পুলিশ রাবার বুলেট ও কাঁদানে গ্যাস ছুড়ে।
নোয়াখালীর সেনবাগ উপজেলায় হরতালের সমর্থনে বিএনপির বিক্ষোভ মিছিলে হামলা ও গুলিবর্ষণ করেছে পুলিশ। এতে ছোড়া গুলিতে বিএনপি ও সহযোগী সংগঠনের কমপক্ষে ২০ জন আহত হয়েছেন।
'এই আন্দোলনই বিএনপির কৌশল' দেশ রূপান্তরের শিরোনাম। খবরে বলা হচ্ছে, সরকারের পদত্যাগ ও তফসিল প্রত্যাখ্যান করে রাজপথে বিএনপির চলমান আন্দোলন সফল করার লক্ষ্যে নানা কৌশল অবলম্বন করছে দলটি।
বিএনপির নেতারা বলছেন, এ জন্য রাজপথের আন্দোলনের ত্রুটি-বিচ্যুতি খুঁজে তা সমাধান করা, এক নেতা গ্রেপ্তার হলে অন্য নেতাকে দায়িত্ব দেওয়ার পাশাপাশি সরকার ও আইনশৃঙ্খলা রক্ষাকারী বাহিনীর কর্মকাণ্ড পর্যবেক্ষণের কাজ চলছে।
দাবি আদায় না হওয়া পর্যন্ত এভাবেই আন্দোলন সংগ্রাম চালিয়ে যাওয়ার কথা জানিয়ে দলটির নেতারা বলেছেন, সময়মতো দলের হাইকমান্ডের সিগনাল পেলে সবাই একযোগে মাঠে নামবেন তারা।
ইংরেজি পত্রিকা দ্য ডেইল স্টারের শিরোনাম 'Head breaks India hearts'. এতে বলা হচ্ছে, ভারতকে ফাইনালে ৬ উইকেটে হারানোর পথে অস্ট্রেলিয়ান ওপেনার ট্রাভিস হেড ১২০ বলে করেন ১৩৭  রান।
আহমেদাবাদের নরেন্দ্র মোদী স্টেডিয়ামে রোববার এক লাখ ৩০ হাজারের বেশি দর্শকের মহাসমুদ্র স্তব্ধ করে দিয়ে ষষ্ঠবারের মতো বিশ্বকাপ জিতে নিয়েছে অস্ট্রেলিয়া। ভারতের দেওয়া ২৪১ রানের টার্গেট ৪৭ ওভার তিন বলেই অর্জন করে তারা।
'মনোনয়ন ফরম বিক্রি : দু’দিনে আ’লীগের আয় ১১ কোটি ৪৩ লাখ টাকা' সংবাদের শিরোনাম। খবরে বলা হচ্ছে, গত শনিবার দ্বাদশ সংসদ নির্বাচনে  আওয়ামী লীগের প্রার্থীদের মনোনয়ন ফরম বিক্রি শুরু হয়। প্রথম দিনে এক হাজার ৭৪টি মনোনয়ন ফরম বিক্রি হয়। এতে আয় হয় ৫ কোটি ৩৭ লাখ টাকা।
রোববার মনোনয়ন ফরম বিতরণের দ্বিতীয় দিনে এক হাজার ২১২টি মনোনয়ন ফরম বিক্রি করেছে আওয়ামী লীগ। এর মধ্যে সরাসরি মনোনয়ন ফরম কিনেছেন এক হাজার ১৮০ জন আর অনলাইনে কিনেছেন ৩২ জন।
দুই দিনে মোট ১১ কোটি ৪৩ লাখ টাকার মনোনয়ন ফরম বিক্রি করেছে আওয়ামী লীগ।
আজকের পত্রিকার প্রধান শিরোনাম 'মহামারি নিয়ন্ত্রণে খরচ সোয়া লাখ কোটি টাকা'। এতে বলা হচ্ছে, বৈশ্বিক মহামারি করোনাভাইরাস (কোভিড-১৯) নিয়ন্ত্রণে বাংলাদেশে ব্যয় হয়েছে ১ লাখ ২০ হাজার ৫৪ কোটি ৭ লাখ ৪ হাজার ২১৮ টাকা।এর মধ্যে শুধু করোনাপ্রতিরোধী টিকাকিনতেই ব্যয় হয়েছে ৪৩ হাজার ৯৪ আজকে কোটি ৮ লাখ ২৫ হাজার টাকা।
এমনকি করোনা বিডির দুটি অ্যাপ বানাতে খরচ হয়েছে ৫ কোটি ৩৩ লাখ ৪১ হাজ ৬৮০ টাকা। বিশ্ব স্বাস্থ্য সংস্থা কোভিড মহামারি সমাপ্তি ঘোষণার পর স্বাস্থ্য মন্ত্রণালয় এ-সংক্রান্ত হিসাব নিরূপণ করেছে। সম্প্রতি সরকারের সর্বোচ্চ পর্যায়ে এই তথ্য উপস্থাপন করা হয়েছে।
তবে করোনাকালে সরকারের পক্ষ থেকে ব্যবসায়ীদের দেওয়া প্রণোদনার অর্থ এতে অন্তর্ভুক্ত করা হয়নি।
'সামাজিক সুরক্ষা ভাতায় মাসে সর্বোচ্চ ১১ কেজি চাল বা আলু কেনা সম্ভব' বণিক বার্তার প্রধান শিরোনাম। খবরে বলা হচ্ছে, সরকারের সামাজিক সুরক্ষা কর্মসূচির আওতায় বর্তমানে একজন বয়স্ক ব্যক্তি প্রতি মাসে ৬০০ টাকা ভাতা পান। একজন বিধবা ও নিগৃহীতা নারী পাচ্ছেন ৫৫০ টাকা।
তবে ঊর্ধ্বমুখী মূল্যস্ফীতির প্রভাবে যৎসামান্য এ ভাতায় এসব জনগোষ্ঠীর খাদ্য চাহিদার সামান্যই পূরণ হয়। ভাতার অর্থে বয়স্ক ও বিধবারা বর্তমানে মাসে সর্বোচ্চ ১১ কেজি চাল বা আলু কিনতে পারেন।
এ অর্থে এসব জনগোষ্ঠীর মাসিক চাহিদার কতটুকু পূরণ হয় সেটি নিয়ে প্রশ্ন উঠেছে। তার ওপর ঊর্ধ্বমুখী মূল্যস্ফীতি ও টাকার অবমূল্যায়নের প্রভাবে ভাতার অর্থের মূল্য আরো সংকুচিত হয়ে পড়ছে।

Summary Not Found